作者:丁幾仲
標題:賀新郎
內容:喜溢蟾宮夢。起推衣、平章寶桂，溼鴉飛動。果報佳音傳絡秀，丹穴雛生綵鳳。想孔釋、親來抱送。不羨徐卿秋水澈，試聞聲、識破真英種。培杞梓，待時用。當年絳帳承新寵。問何如歸來，碧荷香重。都是劉郎看承處，多少溫柔從臾。會起我嘉賓欽竦。左氏公羊，從初所學，看家傳、聲譽今騰湧。拚醉舞，與誰共。